**Mooseksen perintö** on Yle TV2:ssa esitetty *Maalaiskomedian* kolmas osa.

Sarja kuvattiin vuonna 2001 ja se esitettiin uusintana vuosina 2006, 2010, 2020 ja 2023. Sarjan on käsikirjoittanut Heikki Luoma ja ohjannut Jukka Mäkinen. Turpeisen huoltamo-baarilla on tässä osioss asuurempi osa kuin *Maalaiskomedian* aikaisemmissa osissa.

Luoma ja Mäkinen ovat tehneet sarjasta myös näytelmäversion, joka sai ensi-iltansa Pyynikin kesäteatterissa 2007.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Urmas Hakkarainen vapautuu vankilasta ja hänet ottaa kyytiin vanha liikekumppaninsa Ahti Kiiski taskussaan uusi liikeidea. Kiiskestä on tullut alueorganisaattori belgialaiselle ydinjätteitä hävittävälle Oy Ekokompostor Ab:lle, ja hänen aikomuksensa on rakentaa jätteiden sijoituspaikka Kuusniemen Urmaankalliolle. Samaan aikaan Turpeinen lyö jalkansa vanhaan kassakaappiin huoltamon vinttiä siivotessaan. Asiasta kiinnostunut Valtsu päättää räjäyttää kassakaapin auki ja sisältä paljastuu Turpeisen isän, Mooses Turpeisen testamentti. Selviää, että 29 vuotta sitten edesmennyt Mooses oli testamentalle Nokian osakkeita. Kun Turpeinen käy nostamassa itselleen osakkeiden arvon, selviää, että arvo on noussut yli 28 miljoonaan markkaan.

Hakkaraisen kotitila aiotaan pakkohuutokaupata pankin toimesta. Jotta Kiiski ja Hakkarainen saisivat tilalla sijaitsevan Urmaankallion haltuunsa, he palkkaavat Viola Turpeisen bulvaaniksi ja samalla P. A. Turpeisen vastahuutajaksi. Hakkaraisen luullessa perinnön olevan paljon todellisuutta pienempi, hän käskee Turpeista huutamaan koko omaisuutensa voimalla. Hakkarainen, Kiiski ja Viola kohtaavat takaiskun, kun Turpeinen huutaa tilan itselleen yli kolmella miljoonalla markalla.

Hillevi Jortikka valitaan Kuusniemen kunnanjohtajaksi ja alkaa Hakkaraisen liittolaisena ajaa läpi poliittista päätöstä laitoksen rakentamisesta, samalla kun Hakkarainen ja Kiiski yrittävät suostutella Turpeista myymään Urmaankallio, jota havittelee myös Kuusniemen seurakunta kesäkotialueeksi. Turpeisen vaimo Tuulia alkaa vähitellen huolestua miehensä kasvavasta rahanahneudesta, kun hän ei enää tyydy yksinkertaisiin asioihin. Hakkarainen ja Kiiski värväävät mukaansa entisen toverinsa Kylmälehdon, joka lavastaa kunnanvaltuuston puheenjohtajana toimivan Turpeisen ja hallituksen puheenjohtajana toimivan kunnanlääkäri Voivalinin syyllisiksi ympäristörikokseen, jotta olisivat poissa tieltä, kun valtuusto päättää laitoksen rakentamisesta. Tällä välin Tuulia muuttaa Hakkaraisen tilalle uuteen taloonsa.

Valtsu ja hänen naisystävänsä Eija päättävät viimeisenä keinona jäljentää Urmaankalliolle esihistoriallisia kalliomaalauksia, jolloin Museovirasto määrää Urmaankallion toimenpidekieltoon, eikä päätöstä valtuustossa voida tehdä. Hakkarainen määrää Kylmälehdon ampumaan maalaukset pois, ja suostuttelee jälleen Turpeista myymään Urmaankallion. Turpeisen suostuttua sopimuksen allekirjoitus tapahtuu samana iltana Kiisken huvilalla.

Seuraavana päivänä selviää, että kauppakirjaan tarvitaan myös Tuulia Turpeisen nimi. Epäonnistuttuaan itse Hakkarainen ja Kiiski käskevät Kylmälehdon pakottaa Tuulia allekirjoittamaan paperi. He kuitenkin vanhasta tottumuksestaan kutsuvat häntä koko ajan hänen tyttönimellään, ja Tuulia kirjoittaa Kylmälehdon painostuksen alla väärän nimen kauppakirjaan. Kun tämä paljastuu, Kuusniemen seurakunta on jo ehtinyt vuokrata Urmaankallion. Kuusniemeläiset kokoontuvat Turpeisen baariin tilaisuuteen, jossa Suvi Pohdosta tehdään kunnanjohtaja. Kylmälehdon suunnitelmaan kuuluu myös räjäyttää Turpeisen baari, mutta hän luulee baarin olevan tyhjä. Hakkarainen, joka oli juuri kuullut tyttäreltään tulevansa isoisäksi, lyö pelastushalutonta Kiiskeä. Kiiski osuu Kylmälehtoon, joka räjäyttää panokset tietämättä, että kanttori Piiparinen oli pahaa aavistamattomana siirtänyt panokset hänen autoonsa.

Juurikkala ajaa Kiisken pois kunnasta ja Turpeinen antaa Hakkaraisen talon takaisin vastineeksi siitä että hän ottaa baariin tunkeutuneen Violan mukaansa. Sarja päättyy tuplahäihin.

**Juonipaljastukset päättyvät tähän.**

Jaksot
------

| Jakso | Nimi | Ensiesitys | Uusinta | Uusinta 2 | Uusinta 3 | Uusinta 4 |
| --- | --- | --- | --- | --- | --- | --- |
| 1. | Jo joutui armas aika | 12.12.2001 | 25.10.2006 | 26.1.2010 | 29.4.2020 | 28.3.2023 |
| 2. | Musta hevonen | 19.12.2001 | 1.11.2006 | 2.2.2010 | 30.4.2020 | 4.4.2023 |
| 3. | Varma vastaus ongelmiin | 26.12.2001 | 8.11.2006 | 9.2.2010 | 1.5.2020 | 11.4.2023 |
| 4. | Rauta-aika | 2.1.2002 | 15.11.2006 | 2.3.2010 | 4.5.2020 | 18.4.2023 |
| 5. | Panokset kovenevat | 9.1.2002 | 22.11.2006 | 9.3.2010 | 5.5.2020 | 25.4.2023 |
| 6. | Viimeinen pamaus | 16.1.2002 | 29.11.2006 | 16.3.2010 | 6.5.2020 | 2.5.2023 |

* DVD julkaistiin 22. syyskuuta 2004.

Näyttelijät ja henkilöt
-----------------------

*Pääartikkeli: Luettelo televisiosarjan Maalaiskomedia henkilöistä*

|  |  |  |
| --- | --- | --- |
|  Risto Salmi   | … |   P.A. Turpeinen
  |
|  Kirsi Nurminen   | … |   Tuulia Turpeinen
  |
|  Kari Manninen   | … |   Valtsu
  |
|  Matti Tuominen   | … |   Urmas Hakkarainen
  |
|  Jukka Pitkänen   | … |   Ahti Kiiski
  |
|  Ilkka Korhonen   | … |   Varma Kylmälehto
  |
|  Tuija Vuolle   | … |   Viola
  |
|  Marja-Leena Syvänen   | … |   Hillevi Jortikka
  |
|  Asko Sahlman   | … |   Pentti Juurikkala
  |
|  Anne Niilola   | … |   Virpi Juurikkala
  |
|  Jarkko Tiainen   | … |   Matias Pohto
  |
|  Miia Nuutila   | … |   Suvi Pohto
  |
|  Tom Lindholm   | … |   Ilmari Piiparinen
  |
|  Katariina Kuisma   | … |   Hellä Lehmus
  |
|  Panu Vauhkonen   | … |   Late Jortikka
  |
|  Kaija Kaikkonen   | … |   Paukku
  |
|  Pekka Lukka   | … |   Holger Voivalin
  |
|  Liisa Peltonen   | … |   Eija
  |
|  Esko Raipia   | … |   Börje, pankinjohtaja
  |
|  Kirsi Mustalahti   | … |   Sirpa, pankinjohtajan sihteeri
  |

Soundtrack
----------

Sarjassa kuultavia kappaleita:

1. Suvivirsi
2. Esa Kotilainen: Viola, naiset ja miehet
3. Esa Kotilainen: Ylempi lentovalssi
4. Esa Kotilainen: Poikamiehet Oy
5. Esa Kotilainen: Turpeisen baarin jenkka
6. Esa Kotilainen: Rannalla
7. Esa Kotilainen: Poliisit kutee (versio 1)
8. Esa Kotilainen: Hiippaileva psykedeelikko
9. Pro Kuusniemi
10. Matti Louhivuori: Suopursu
11. Esa Kotilainen: Rantahiippailija

Lähteet
-------

1. ↑  Mooseksen perintö toi rahan ilot ja kirot pieneen kuntaan *Yle Elävä Arkisto*. Viitattu 27.3.2024.
2. ↑  Moo­sek­sen perintö pyörii 60 kertaa Pyy­ni­kil­lä *Kaleva*.  2007. Viitattu 27.3.2024.

Aiheesta muualla
----------------

* Yle Elävä arkisto − Mooseksen perintö (suomeksi)
* Yle Areena - Mooseksen perintö
* Junnut.comin nettiartikkeli Oulun näytelmästä (Arkistoitu – Internet Archive)
* *Mooseksen perintö* Internet Movie Databasessa. (englanniksi)

*Maalaiskomedia*

| Maalaiskomediat |
| --- |

Vain muutaman huijarin tähden | Peräkamaripojat | Mooseksen perintö | Turvetta ja timantteja

| Muuta |
| --- |

Luettelo henkilöistä | Matkalaukkukostaja | Kuusniemi | Luettelo tapahtumapaikoista ja yrityksistä  | Turpeisen baari